
    Na starých mapách sa občas objavovala latinská poznámka: Hic sunt leones [hík -ónés; lat.] — na tomto mieste sú levy. Slová na starých mapách označujúce v tom čase ešte neprebádané územia. (Encyclopaedia Beliana, VEDA, Bratislava 1998). Objavovala sa na okrajoch známeho sveta, najmä v častiach Afriky či Ázie, kam sa európski cestovatelia ešte nedostali alebo odkiaľ priniesli len neurčité správy.


    Bol to spôsob, ako varovať pred neznámym. Za čiarou zakresleného sveta sa začínalo územie neistoty, o ktorom sa vedelo iba toľko, že môže byť nepriechodné alebo nebodaj nebezpečné.


    Svet sa odvtedy zmenšil. Vďaka moderným technológiám a satelitom sme zmapovali takmer každý kúsok planéty. Preto sa zdá, že na svete už nezostali neprebádané miesta. Nie­ktoré nebezpečenstvá sa však do máp zakresliť nedajú.

  


  


  


  ČASŤ I.


  


  Biele miesta

  François bol odjakživa tvrdohlavý, aj keď ho to neraz dostalo do problémov. Tentoraz však zašiel do extrému – že niekde spravil chybu, si pripustil až po štyroch hodinách blúdenia.


  Bolo čosi po desiatej, keď ho zátarasa odviedla z hlavnej cesty na obchádzku. Predpokladal, že sa po pár kilometroch napojí späť na diaľnicu. Namiesto toho skončil na úzkej lesnej ceste, ktorá sa mu zdala nekonečná.


  Netušil, kde presne sa nachádza. Vedel iba, že smeruje na sever a tým pádom sa čoraz viac vzďaľuje od svojho cieľa. Pre svoju nepozornosť zrejme už dávno minul nejakú odbočku, no napriek tomu sa odmietal vrátiť. A tak len upieral unavené oči na cestu v nádeji, že dorazí kamkoľvek.


  Starý pickup monotónne vrčal, reflektory pred ním odkrajovali z tmy len úzky pás mokrého asfaltu a konáre ihličnanov husto vysadených po krajnici z oboch strán. Cesta sa čoraz viac kľukatila a zužovala. Až natoľko, že mohutné vetvy protiľahlých stromov sa miestami dotýkali. François mal pocit, akoby sa koruny nad ním mali každú chvíľu zrásť a pohltiť ho.


  Čím dlhšie šiel, tým viac rástli jeho pochybnosti o tom, kam táto cesta vedie.


  V aute panovalo ticho, a to ho ešte viac znervózňovalo. Lepilo sa mu na kožu, tlačilo ho zvnútra, bránilo mu zhlboka sa nadýchnuť.


  Aby mu nepodľahol, skúsil zapnúť rádio. Z reproduktorov sa ozýval iba šum a suchý praskot, ktorý ďalej skúšal jeho nervozitu. Radšej ho rýchlo vypol.


  Pozrel sa na hodiny.


  02:11.


  „Skvelé,“ zamrmlal otrávene.


  Už hodnú chvíľu nemal ani signál, tak­že navigácia v mobile mu tiež bola nanič.


  Pohľadom zavadil o fľašu ginu tróniacu na sedadle spolujazdca. Bola mierne naklonená k nemu, akoby sa mu ponúkala: Som tu, stačí sa napiť a hneď ti bude lepšie.


  François alkoholu ni­kdy neholdoval. Zo zásady nepil sám a už vôbec nebol typ človeka, čo by si sadol za volant, keď mal vypité. Čo bolo kedysi, dnes však už dávno neplatilo. Alkohol sa stal najjednoduchším spôsobom, ako vydržať samotu, ticho a všetko, čo v ňom po Montreale zostalo nedopovedané. Aj teraz mal v sebe viac, než by si ­chcel priznať. Len trochu, nahováral si. Len toľko, aby sa nezosypal.


  „Viac nepotrebuješ,“ dohováral sám sebe. „Vydrž, kým nezastaneš niekde na noc.“


  Odvrátil pohľad od ginu a pevnejšie zo­vrel volant.


  Únava mu tlačila viečka. Prešiel si rukou po tvári, pokúsil sa zhlboka nadýchnuť, no premenilo sa to na zívnutie.


  Fľaša ho naďalej volala: Si si istý? Nemusíš sa opiť, daj si iba trochu, na prebratie.


  V ostrejšej zákrute spadla a takmer sa skotúľala zo sedadla, akoby ­chcela upútať jeho pozornosť.


  Podarilo sa, zachytil ju pravou rukou a už nepustil. Zubami odskrutkoval uzáver a privoňal si. Ostrá vôňa borievky ho zaštípala v nose. Na sekundu ho skutočne prebrala. Stačilo by nakloniť zápästie. Jediný krátky dúšok.


  „Doriti,“ zanadával a položil zatvorenú fľašu naspäť.


  Sľúbil si, že než dorazí do Vancouveru, prestane piť. Nový začiatok, nový François. Tú vetu si opakoval niekoľkokrát. Niekedy dokonca vydržal deň-dva a tváril sa, že to niečo znamená. Potom nadišla noc, keď nemohol zaspať, spomienky, ticho v motelových izbách a niekedy stačil aj vlastný odraz v zrkadle, a všetky predsavzatia sa nanovo rozpadli.


  Je zázrak, že sa za posledných takmer päťtisíc kilometrov nedostal ani raz do problémov. Niežeby si ich v Montreale nenarobil dosť.


  Keď ho však od pitia nedokázal odhovoriť ani vlastný otec…


  Pri spomienke na otca ho striaslo. Ruka mu znova mykla smerom k fľaši, no tentoraz ju nezodvihol. Nepomohlo by to. Nie proti obrazu, ktorý sa mu zhmotnil v mysli.


  Posledný deň, keď videl svojich rodičov. Mama oslavovala narodeniny, on prišiel opitý, no aspoň jej doniesol kvety. Keď sa k nej naklonil a pokúsil sa ju pobozkať na líce, zhnusene ho od seba odstrčila.


  „Nerob scénu pred všetkými,“ zahriakla ho.


  Zasmial sa. „Scénu? Prišiel som ti zablahoželať.“


  Premerala si ho od hlavy po päty. „Ako to vyzeráš?“


  „Aspoň som nezabudol. Nerob fóry.“ François sa obzrel okolo seba. Z pohoršených pohľadov vyčítal, že nie je vítaný, no ani to ho neodradilo. Snažil sa žoviálne zmierniť napätie nejakým hlúpym vtipom. Potom pocítil na ramene cudziu ruku. Bolo to tiché, no pevné zovretie.


  „Poď von,“ vyzval ho otec, keď sa k nemu obrátil. Pokojne, bez kriku, no s pohľadom plným hnevu.


  François ten pohľad poznal, vyrástol s ním. Presne vedel, čo to znamená a čo sa stane, ak sa mu pokúsi vzoprieť. Mal dosť rozumu na to, aby poslúchol, aj keď mal vypité.


  „Ako sa vôbec opovažuješ?“ oboril sa naňho otec, keď vyšli pred dom.


  „Mama má narodeniny, hádam si si nemyslel, že…“ ­obhajoval sa François.


  Otec mu skočil do reči: „Nebol si pozvaný. Výslovne som ti zakázal, aby si chodil!“


  François neveriacky krútil hlavou. „Kedy mi konečne odpustíte?“


  Otec sa mu uprene zadíval do očí. „Ni­kdy. Aspoň ja ti ni­kdy neodpustím.“


  François mykol plecom. „Som tvoj syn. Nemôžeš sa na mňa hnevať do konca života.“


  Otec ho vyviedol z omylu. „Ja viac nemám syna. Môj syn by v živote nebol schopný toho, čo si spravil ty. Ani teraz ťa nespoznávam. Kto vôbec je tento… tento ni­ktoš, tento ožran, čo si dovoľuje…“ nedopovedal.


  François počul v otcovom hlase sklamanie, ktoré bolo hádam horšie ako jeho hnev. Keď si to uvedomil, posmutnel a sklopil zrak. „Keď si to rozmyslíte…“


  „Nerozmyslíme,“ zastavil ho otec úsečne, než za sebou zabuchol dvere.


  François sa chvel rovnako, ako keď zostal stáť sám na verande rodičovského domu.


  Prudko vydýchol a dupol na plyn, akoby pred tou spomienkou dokázal ujsť. Vpred ho hnala túžba dostať sa nazad do civilizácie, k svetlám, do mesta, k ľuďom. Kamkoľvek, kde nebude počuť len motor, les a vlastnú hlavu.


  Cesta sa stáčala do zákruty. Konáre nad ňou viseli tak nízko, že jeden z nich s ostrým škrtnutím prešiel po streche auta. François sa strhol.


  V spätnom zrkadle sa mu na okamih zazdalo, že sa medzi stromami niečo pohlo.


  Nebol to konár ani strom. Niečo iné. Alebo niekto.


  Otočil pohľad späť na cestu. Neskoro.


  Vtedy sa to stalo.


  Z lesa vyletela priamo pred reflektory postava.


  François zachytil najprv iba pohyb. Potom tvár. Bledú, skrivenú od prekvapenia. A napokon oči, rozšírené hrôzou.


  Celou silou dupol na brzdu.


  Pickup sa rozkmital, zadok auta sa šmykol a pneumatiky zaskučali na mokrom asfalte. O zlomok sekundy prišiel náraz.


  Bol to len tupý, ťažký úder.


  Telo dopadlo na kapotu a vzápätí mu zmizlo z výhľadu.


  Motor bežal ďalej, no François ho nevnímal. Krv mu hučala v ušiach. Niekoľko sekúnd iba sedel a zízal pred seba.


  Nie, toto sa nestalo. Muselo sa mu to len zdať.


  Pohľad mu skĺz­ol spoza volantu na kapotu, potom na cestu pred ním. Bola prázdna. Presviedčal sa, že to bola len halucinácia, hoci v skutočnosti vedel, že pod kolesami jeho auta práve leží človek.


  François otvoril dvere. Studený vzduch sa okamžite nahrnul do auta a udrel ho do tváre. Ak ešte aj cítil nejaké zvyšky únavy, definitívne ho prebral.


  Keď vystúpil, les okolo neho zašumel. Hlboko, ťažko. Niekde v diaľke sa ozval zvuk pripomínajúci zavýjanie vlka.


  Potáplica, pomyslel si.


  Až keď vykročil pred auto, konečne ho zbadal.


  Mladík na asfaltke, v kuželi svetiel, ktoré ho ožarovali ako pódiové reflektory. Ležal na boku, bez pohybu. Jednu ruku mal vystretú dopredu, prsty zaborené do štrku.


  Françoisovi stiahlo žalúdok.


  „Zabil som ho,“ zašepkal.


  Čosi v ňom kričalo: Sadni si do auta! Odíď!


  Na sekundu sa naozaj otočil, potom zastal. Nemohol ujsť z miesta činu. Nech sa za posledné roky zmenil akokoľvek, toto nebol on.


  „Kurva.“


  Vrátil sa a kľakol si k nemu. Keď ho obrátil na chrbát, hneď pochopil, že tu niečo nesedí. Mladík mal opuchnutú tvár plnú modrín, rozbitú spodnú peru a zaschnutú krv na čele aj na brade.


  Tieto zranenia neboli čerstvé, tak­že ich nezapríčinil on.


  François sa pomaly narovnal, rozhliadajúc sa okolo seba. Obklopovali ich iba stromy, no medzi nimi sa pokojne mohol ktosi skrývať. On mal skutočne pocit, že… že tam niekto je. Že ho pozoruje. Ten istý človek, pred ktorým tento mladík utekal.


  Pri tej predstave Françoisa striaslo.


  V tme nevedel nikoho identifikovať, a tak iba načúval tichu, vo vetre sa však ozývali len mohutné konáre ihličnanov.


  „Je tam niekto?“ zakričal do prázdna.


  Žiadna odpoveď.


  Zohol sa zasa k mladíkovi a priložil mu prsty na krk. Musel sa pekelne sústrediť, aby nahmatal chabý, prchavý pulz.


  Žije, vydýchol si. „Hej! Počuješ ma?“


  Mladík nereagoval.


  François zdvihol tvár k nebu, zhlboka sa nadýchol. Pripravoval sa na pokus o resuscitáciu, naberal odvahu. No len čo priložil zovreté ruky na jeho hruď, mladík sa zrazu prudko nadýchol.


  François okamžite zaspätkoval a trhol hlavou dozadu.


  „Si nažive,“ vyhŕkol. „Dobre, to je dobre. Teraz len… vydrž.“


  Stiahol si bundu, aby ho prikryl. V tej chvíli mladík otvoril jedno oko. Pohľad mal rozbitý, neprítomný. Obzeral sa, akoby sa snažil pochopiť, kde je.


  Potom sa mu vyšklbol.


  „Hej!“


  Mladík sa prekvapivo obratne postavil a potácal sa ku krajnici. K stromom.


  „Stoj!“ okríkol ho François.


  Obzrel sa. Tváril sa vydesene, nehľadel však na Françoisa, ale niekam za neho.


  Vzápätí sa zrútil.


  François vyskočil a zachytil ho tesne pred dopadom. Telo mal ťažké, ochabnuté.


  „Doriti, čo mám s tebou robiť?“


  Odpoveď poznal.


  Dotiahol ho k autu, otvoril zadné dvere a s námahou ho vytlačil na sedadlo. Krv sa okamžite začala vpíjať do poťahu.


  Znova zaváhal. Čo to spravil? Ako to bude vyzerať? Ak ho aj dovezie do nemocnice, zavolajú tam políciu. A keď príde polícia…


  Vtedy sa ozvalo prasknutie suchej vetvy.


  François sa vydesene otočil.


  „Kto je tam?“


  Ticho.


  Stále ho obklopovali len nehybné kmene stromov a ich vetvy povievajúce vo vetre.


  Aspoň zdanlivo.


  François rýchlo obišiel auto, sadol si za volant a zabuchol dvere. Pre istotu sa vnútri zamkol. Ruky sa mu triasli, keď otáčal kľúčom v štartéri.


  Motor zareval a auto sa konečne pohlo.


  Pozrel sa do spätného zrkadla. Mladík ležal bezvládne, dýchal plytko, no aspoň bol stále nažive.


  François pridal plyn.


  Ešte raz sa obzrel, tentoraz na cestu za nimi, ktorá postupne mizla v tme.


  Zostávala prázdna.


  Zatiaľ.

  Hoci sa François nútil sústreďovať na cestu, každých niekoľko sekúnd mu pohľad utiekal do spätného zrkadla. Netušil, kto mladíka, ktorý práve krvácal na jeho zadnom sedadle, zbil a prenasledoval, no bol presvedčený o tom, že sa čochvíľa zjaví v ich tesnom závese. Cesta však zostávala prázdna. Žiadne auto, žiadne svetlá. Ani za nimi, ani pred nimi.


  François nervózne premýšľal, ako ďaleko sa ešte nachádza od najbližšieho mesta. V týchto končinách Kanady boli väčšie obydlia často od seba vzdialené desiatky, niekedy až stovky kilometrov. Neraz zažil dlhšie úseky bez jedinej pumpy či domu. Aj teraz strávil už hodiny za volantom obklopený iba lesmi a tmou.


  Nasucho prehltol.


  Ak čoskoro nenájde nejakú pomoc, mladíka zrejme nezachráni.


  Aby nespanikáril, snažil sa myslieť pozitívne. Presviedčal sa, že najbližšie mesto už nemôže byť ďaleko. Muž, ktorého zrazil, sa predsa nemohol len tak zjaviť uprostred pustatiny.


  Znova sa pozrel do zrkadla. Mladík ležal skrútený na boku, hlavu mal neprirodzene odkväcnutú, hruď sa mu sotva dvíhala.


  „Hej, asi mi nepovieš, či idem správne? Či týmto smerom vôbec nájdeme nejaké mesto?“ opýtal sa François skôr sám pre seba.


  Vtom sa mladíkove pery pohli. Najprv vydal iba tiché, nezrozumiteľné zastonanie, až potom dokázal sformulovať nejaké slová. „Sto… sedemnásť… štyri…“


  François sa mierne vyklonil zo sedadla, akoby sa mu snažil načúvať. „To majú byť kilometre? Počul si ma, či čo to má znamenať?“


  Tentoraz mu bol odpoveďou len ďalší prerývaný nádych plný bolesti.


  „Pýtal som sa, ako ďaleko je najbližšie mesto. Vieš, kde sme? Odkiaľ si vlastne šiel?“


  Mladík akoby ho vôbec nevnímal. „Štyristoštyri… dvestoo… semnásť…“


  „Doriti, čo to trepeš?“ rozčúlil sa nechápavý François.


  „Stose… demnásť…“ opakoval mladík v delíriu.


  „­Chceš, aby som niekomu zavolal? Kurva, nemám tu žiaden signál, neviem ti zavolať pomoc. Máš len mňa, chápeš?“ mrmlal François nervózne.


  „Štyristo…“ Mladík dusivo zakašľal.


  „Nenamáhaj sa, počuješ ma? Len vydrž. Nepotrebujem, aby si zomrel na zadnom sedadle môjho auta. Verím, že aj ty by si si ešte rád čo-to požil. Tak sa šetri, dobre?“ umlčal ho François a radšej dupol na plyn.


  Keď sa otáčal dopredu, pohľadom zavadil o fľašu ginu, no tentoraz dokázal ignorovať jej volanie.


  Našťastie, cesta sa čoskoro začala meniť. Najprv sotva badateľne: stromy sa mierne rozostúpili, krajnica bola upravenejšia.


  Potom, za najbližšou zákrutou stúpajúcou do svahu, sa v diaľke objavili prvé svetlá. Boli slabé, rozmazané, no keď François prižmúril oči, rozpoznal obrysy mesta. Keď schádzal kľukatou trasou z kopca, spoza stromov sa vynorili siluety budov.


  „Konečne!“ zajasal François. „Mesto!“


  Zaplavila ho vlna úľavy. Boli takmer v cieli. Aj tak ešte raz skontroloval spätné zrkadlo a utvrdil sa v tom, že cesta za ním ostáva naďalej prázdna. Pravdepodobne ich od miesta zrážky naozaj ni­kto neprenasledoval, na tejto trase by ďalšie auto predsa len ťažko zostalo skryté.


  Pocit bezpečia rýchlo vystriedali nové obavy. Ak sa mu aj mladíka podarí zachrániť, seba tým zrejme dostane iba do väčších problémov.


  Pokrútil hlavou. Nemôžeš takto rozmýšľať.


  Presviedčal sa, že sa musí sústreďovať na to, čo je v danej chvíli najdôležitejšie – život cudzinca, ktorý naďalej zostával v ohrození.


  Hneď ako vošiel do mesta, všímal si dopravné značenie, ktoré však bolo skôr sporadické a názvy ulíc mu aj tak nič nehovorili. Lampy vrhali na asfalt žlté ostrovy umelého svetla, výklady obchodov boli tmavé a ulice prázdne. Ni­kde ani živá duša, na ktorú by sa François mohol obrátiť.


  O pár stoviek metrov zbadal dopravnú značku, ktorá ho nasmerovala k nemocnici. Nasledoval ju a čoskoro odbáčal na parkovisko, pred ktorým, okrem niekoľkých iných áut, stála aj jediná sanitka. Prešiel cez prázdne parkovacie miesta a zastal až pred vstupom do nízkej, jednoposchodovej budovy. Ruky mal stále na volante, prsty sa mu triasli. Zvažoval, čo spraví, čo povie. Najradšej by mladíka nechal vonku, aby sa vyhol nepríjemnému vysvetľovaniu, no ten stále nebol pri zmysloch, tak­že sa o seba nedokázal postarať.


  Vtedy mu ktosi zaklopal na okno.


  François vydesene poskočil, než si uvedomil, že sa pri jeho aute skláňa žena.


  „Pomôžem vám?“ ponúkla sa, keď aspoň čiastočne otvoril okno.


  „V-vy tu pracujete?“ zajachtal François prekvapene.


  Žena prikývla. „Som zdravotná sestra. Mám nočnú službu.“


  François si ju premeral. Mohla mať štyri­dsať, možno menej, možno viac. Pod umelým svetlom pouličnej lampy pôsobila bledo a unavene, akoby sln­ko nevidela už mesiace a rovnako dlho sa normálne nevyspala. V pravej ruke držala cigaretu, ktorú odhodila a zahasila, keď vystúpil z auta.


  „Na… na zadnom sedadle mám raneného,“ vysvetľoval jej François rozpačito.


  „Čo sa stalo?“ ­chcela vedieť.


  „Nehoda,“ odvetil stručne, hoci cítil potrebu povedať jej omnoho viac, hlavne na svoju obhajobu. Z pohľadu jej vyčítal, že na tom momentálne nezáleží. Aj tak začal sám od seba: „Našiel som ho pri ceste, neďaleko mesta. Bol zranený a… vbehol mi pod auto… ja…“


  Žena ho nepočúvala. Bez ďalších otázok sa naklonila dnu. Na zlomok sekundy sa takmer nebadateľne zarazila, zacítila v aute gin. Nekomentovala to, len sa natiahla k mladíkovi.


  „Dýcha,“ povedala pokojne. „Pomôžte mi.“


  François obišiel vozidlo a chytil mladíka pod ramenami, aby ho vytiahol.


  „Opatrne,“ žiadala ho zdravotná sestra, ktorá sa medzitým vracala aj s vozíkom.


  François prikývol, no telo, s ktorým sa snažil narábať čo najopatrnejšie, bolo ťažké, ochabnuté. Keď začal mladíka dvíhať, slabo zastonal. Pomaly sa vracal k vedomiu, jeho oči zostávali aj naďalej zatvorené.


  Zdravotná sestra pomohla Françoisovi, zápasiacemu s bezvládnym telom. Spoločnými silami ho naložili do vozíka, vzápätí ho prirodzene roztlačila. François na ňu najprv zarazene hľadel. Najradšej by sa v tej chvíli už vytratil, no to by nebolo správne. A tak ju dobehol a aspoň sa ponúkol.


  „Otvorím vám dvere?“


  Zdvihla k nemu hlavu a pokúsila sa o úsmev. „Ste milý, ale sú automatické.“


  François si ju vtedy lepšie všimol. Mala nenamaľovanú tvár, viditeľné kruhy pod očami, vlasy trochu mastné. Kabát jej bol priveľký. Voľne na nej visel, akoby jej ani nepatril.


  Zjavne jej záleží viac na pacientoch ako na svojom vý­zore, pomyslel si François a v duchu sa hanbil za to, že posudzuje jej zovňajšok. On tiež nevyzeral najlepšie a na rozdiel od nej sa nemal na čo vyhovoriť.


  „Asi… asi to zvládnete aj bezo mňa,“ skonštatoval neisto, keď zastal za ich chrbtami. Zaváhal. Najprv zvažoval, či ich má nasledovať do nemocnice, no než sa mu stratili z dohľadu v útrobách budovy, začal cúvať.


  Keď si sadal za volant, motor, ktorý nechal celý čas naštartovaný, ticho vrčal. Akoby zostával pripravený na rýchly útek. Ruky sa mu však ešte stále triasli.


  François preto otvoril gin a odpil si. Spláchol ním strach, ktorý mu ešte stále zvieral hrdlo. Snažil sa kontrolovať, ešte stále predsa nebol z najhoršieho vonku. Ani on, ani mladík, ktorého sa mu podarilo odovzdať do zodpovednejších rúk.


  Keď odkladal takmer prázdnu fľašu na miesto, zavadil v spätnom zrkadle pohľadom o tmavú škvrnu. Krv.


  Pomyslel na políciu, ktorú z nemocnice zaručene privolajú, keď mladíka lepšie obhliadnu. Zo­vrel čeľusť. Ne­­chcel zbabelo utekať a vyhýbať sa zodpovednosti, no nebol ani pripravený jej čeliť. Nie dnes, nie takto.


  Opustil priestory pred nemocnicou, rozhodol sa však zostať v meste. Prešiel iba niekoľko ulíc, kým našiel tmavé parkovisko za zatvoreným supermarketom. Zhasol svetlá, aby neupútal neželanú pozornosť. Motor ešte chvíľu bežal. François sedel v tme, počúval jeho tiché vrčanie a po malých dúškoch dopil zo zotrvačnosti zvyšok ginu, ktorý mu už prestal chutiť. Až potom motor vypol. Sklopil sedadlo, zložil si hlavu na opierke a za­vrel oči.


  V mysli mu takmer okamžite zazneli mladíkove posledné slová: Stosedemnásť, štyristoštyri… A aké bolo to tretie trojčíslie?


  Chcel nad číslami premýšľať, pochopiť ich, no namiesto toho mu myšlienky začali rýchlo unikať. Hoci mu žilami stále prúdil adrenalín, únava si ho našla rýchlejšie, než čakal. Zaspal za volantom.

  François sa prebudil s pocitom, akoby mu niekto zatĺkal klin priamo do spánkov.


  Najprv nevedel, kde je. Sedel skrútený na sedadle, hlavu roztrieštenú od bolesti nedokázal odlepiť od opierky a v ústach mal také sucho, že prvý pokus o prehltnutie sa skončil dráždivým kašľom.


  Cez čelné sklo sa do auta tlačilo denné svetlo. Bolo nepríjemné a silné. Oslepilo ho, len čo rozlepil oči. Rýchlo pri­vrel viečka a pritlačil si prsty na spánky, akoby tým dokázal vytlačiť z hlavy tú ukrutnú bolesť.


  Trvalo mu niekoľko sekúnd, kým si uvedomil, že už dávno nie je ráno. Sln­ko bolo privysoko, jeho lúče priostré. Keď si naň konečne privykol, pochopil, že sa zobudil uprostred dňa.


  Pomaly sa narovnal, stavce zapukali, volajúc po noci v normálnej posteli. Žalúdok sa mu nepríjemne prevrátil, do hrdla vybehla kyselina.


  „Kur-va,“ zahabkal, keď ho naplo.


  Našťastie dokázal zvracanie potlačiť.


  Ruka mu skĺz­la na vedľajšie sedadlo, skôr než si stihol uvedomiť, čo robí.


  Nahmatal fľašu, chvíľu ju držal v dlani a až potom otvoril. Keď ju zdvihol k perám, nevytiekla z nej ani kvapka ginu. Skúsil sa zakloniť ešte viac, a až keď z nej ani vtedy nič nevydoloval, došlo mu, že je prázdna.


  Chvíľu na ňu civel, potom ju nechal znechutene spadnúť pod sedadlo spolujazdca. Nie preto, že bola prázdna. Skôr preto, že mu vadilo, ako rýchlo po nej siahol.


  Otvoril dvere a vystúpil z auta. Ani chladný vzduch ho nedokázal prebrať, a to nemal oblečenú vetrovku, len tielko a pokrkvanú košeľu. Kam sa vyparila jeho zimná bunda?


  V odraze bočného okna si skontroloval tvár a na okamih mal chuť odvrátiť pohľad. Tmavé vlasy mal na čele zlepené od potu, zatiaľ čo vzadu neprirodzene odstávali, na medenohnedej pleti mu vystupovali pod očami tmavé kruhy a niekoľkodňové strnisko zvýrazňovalo prepadnuté líca. Vyzeral ako človek prespávajúci v aute. Čo bola, bohužiaľ, pravda.


  Hlava mu trešťala po prepitej noci a v žalúdku sa mu miešala kyselina s hanbou. Bolesť bola taká ostrá, že na chvíľu prehlušila aj chlad.


  Až keď sa rozhliadol po parkovisku, začali sa mu vracať spomienky na predchádzajúcu noc.


  Nedorazil do cieľa, musel zaparkovať za supermarketom, spal v aute. Podstatné však bolo všetko, čo tomu predchádzalo.


  Zablúdil v lese. Manévroval po úzkych a kľukatých cestách. Vo chvíli nepozornosti sa v reflektoroch jeho auta zjavila postava. Nasledovala zrážka…


  Bol to len sen, nočná mora, presviedčal François seba samého.


  Spomienky však boli príliš živé. Vytiahol krvácajúceho chlapca spod auta a vytlačil ho na zadné sedadlo. Chlapca? Koľko mohol mať rokov? Bol mladý, ale zasa nie až tak. Musel mať aspoň osemnásť, možno aj o čosi viac. Alebo nie?


  François znova zapochyboval o realite, keď sa vôbec nedokázal rozpamätať, ako mladík vyzeral. Prudko sa otočil k autu a zohol sa, aby uvidel na zadné sedadlo.


  Bola tam – škvrna, tmavá, zaschnutá, vpitá do poťahu.


  V spomienkach sa mu zdala podstatne väčšia, no stále bola jediným dôkazom o tom, čo sa udialo predchádzajúcej noci.


  „Bol tu,“ pochopil François. „Nezdalo sa mi to. Viezol som ho do nemocnice.“


  Čo sa s ním však stalo potom? Prežil, alebo…?


  François cítil, ako sa pri tej myšlienke jeho nervozita stelesnila. Hľadel na svoje roztrasené prsty a premýšľal, čo má spraviť.


  Najradšej by ušiel niekam ďaleko z tohto mesta, kde sa ocitol akýmsi nedopatrením. Potreboval však zistiť, ako to dopadlo. Aj keď to znamenalo čeliť neželanej zodpovednosti. Ak by sa teraz vytratil, mohlo by to mať ešte aj horšie následky. Zdravotná sestra, ktorej chlapca odovzdal, by ho dokázala identifikovať a zrejme si zapamätala aj značku jeho auta.


  Než sa s tým však vysporiada, musí sa najprv dať do poriadku…


  Rukou si prešiel po tvári, potom sa obrátil k budove, za ktorou parkoval. Bola to malá predajňa potravín. Teraz už bude určite otvorená a hádam poskytne riešenie na jeho najakútnejší problém – bolesť hlavy a smäd.


  Vošiel dnu; zvonček nad dverami mu znel v ušiach ako motorová píla.


  Pri pokladnici stála staršia žena, premerala si ho od hlavy po päty ešte skôr, než sa pohol jej smerom.


  „Ťažké ráno?“ opýtala sa ho bez pozdravu.


  François prikývol. „Máte minerálku?“


  Žena ukázala k vzdialeným regálom. „Vzadu.“


  „A gin?“ dodal po krátkom zaváhaní.


  Žena sa naňho zadívala ešte pozornejšie. „Držíme len víno a pivo.“


  François cítil, ako mu horúčava hanby stúpa až do tváre. Hoci sa v malom spätnom zrkadle poriadne nevidel, vedel si presne predstaviť, ako momentálne vyzerá – cudzinec v pokrkvanom oblečení, ktorý sa po noci v aute prišiel spýtať na gin.


  „Vy nie ste odtiaľto,“ skonštatovala.


  François sa uškrnul. „Čo ma prezrádza?“


  Namiesto odpovede mu venovala odsudzujúci pohľad. François vzal z regálu fľašu vody a po chvíli nerozhodnosti aj najlacnejšie červené víno, aké našiel pri pokladnici. Zaplatil, nečakal na účet a vyšiel von.


  Pri aute najprv otvoril vodu a niekoľkými hltmi si vypláchol suché hrdlo. Pomohlo to menej, než dúfal. Hlave i žalúdku. A už vôbec nie panike, ktorá sa mu pomaly vracala, odkedy si spomenul na krvavú škvrnu na zadnom sedadle.


  Pozrel sa na víno, zaváhal. Prečo som ho vôbec kupoval? Na neskôr, pomyslel si, hoci tomu ani sám neveril.


  Odložil fľaše do auta a vybral sa nazad k nemocnici.


  Za denného svetla pôsobila ešte obyčajnejšie – nízka, jednoposchodová budova so sivou fasádou a s veľkými oknami. Parkovisko zostávalo poloprázdne, sanitka stála na rovnakom mieste ako v noci. François očakával, že k nim pribudne jedno policajné auto.


  Vošiel dnu, kým si to nerozmyslel.


  Vestibul bol presvetlený a sterilne čis­tý. Za pultom recepcie sedela žena s krátkymi sivofialovými vlasmi a práve niečo zapisovala do počítača. Keď François vošiel, zdvihla hlavu a na okamih sa zháčila, akoby si ho nedokázala zaradiť.


  „Dobrý… deň,“ pozdravila ho váhavo.


  „Dobrý,“ odvetil François a pristúpil bližšie. Od nervozity sa naklonil k nej a oprel sa oboma lakťami o pult. „­Chcel by som sa informovať o stave jedného pacienta, ktorého ste prijali túto noc.“


  „Meno?“ reagovala žena v zdravotníckej uniforme.


  François zaváhal. „Vlastne… meno neviem. Ale ide o obeť autonehody.“


  Odtiahla sa od neho. „Túto informáciu vám neviem poskytnúť.“


  „Chápem, lebo nie som jeho príbuzný, že? Je to mladý chalan. Bol zranený. Našiel som ho pri ceste. ­Chcem len vedieť, že je v poriadku. Nič viac. Nemusíte ma k nemu ani pustiť.“


  Recepčná sa otočila k monitoru a začala niečo kontrolovať. „Žiaľ, ako som si aj myslela, v noci sme žiadneho pacienta neprijali.“


  „Prosím?“ reagoval François zaskočene.


  Až vtedy si lepšie obzrel vestibul. Uvedomil si, že na nemocnicu tam panuje príliš veľký pokoj – žiadni pacienti, žiadni nervózni ľudia čakajúci na príjme. Na okamih zapochyboval, či sa vrátil na miesto, kde mladíka v noci zanechal.


  „Máte tu aj nočnú pohotovosť? Možno som v nesprávnej nemocnici.“


  „Táto je jediná v meste. Tak­že máme všetko bežné a pokrývame aj pohotovostné služby.“


  François tomu ne­­chcel veriť. „Ste si istá?“


  „Pane, pracujem tu viac ako dva­dsať rokov. Viete vôbec, kde sa nachádzate?“ opýtala sa ho recepčná. „Toto nie je Vancouver ani Victoria. Ste v Redmare Lake.“


  François v živote o Redmare Lake nepočul, tak­že ani po zmienke o názve mesta netušil, kde presne sa ocitol. Z miest, ktoré žena spomenula, akurát usúdil, že sa stále pohybuje na území Britskej Kolumbie.


  „Ak ste jediná nemocnica, musím tu byť správne. Včera v noci som sem priviezol chlapca, ktorého som zrazil. Prevzala ho na príjme vaša kolegyňa.“


  „Kolegyňa?“ zopakovala recepčná nechápavo.


  François prikývol. „Zdravotná sestra, päťdesiatnička. Pardon, možno štyridsiatnička. Nerád hádam ženám vek. Bledá v tvári, veľmi ochotná. Pomohla mi dostať ho z auta a…“


  „Pane, to musí byť nejaký omyl.“


  „Žiadny omyl,“ presviedčal ju François. „Zavolajte jej. Asi ju zobudíte, iste spí po nočnej, ale potvrdí vám to. Každé slovo. Prisahám.“


  „Pane, vy nechápete. Máme tu pohotovosť, ale takto nefunguje. V noci je tu väčšinou len jeden doktor, ale keď­že v Redmare sa takmer ni­kdy nič nedeje, väčšinou službu prespí. Budova je preto zamknutá. Musíte zazvoniť pri vchode, aby ste sa dostali dovnútra.“


  „Vy musíte byť na omyle, včera tu bola, fajčila pred budovou, povedala, že má nočnú a… a…“ habkal François. Nedokázal si spomenúť, ako presne tá žena vyzerala, no živo si vybavoval, ako so zraneným mladíkom na vozíku vstúpila do tohto priestoru, tak­že nemohol byť zamknutý.


  Recepčná naňho upierala vydesený pohľad. „Pane, nenahnevajte sa na mňa, ale… máte vypité?“


  „Dovoľte?“ ohradil sa François.


  „Pýtam sa, lebo som vo vašom dychu zacítila alkohol.“


  „To s tým nič nemá. Ja prisahám, že…“ Na okamih zaváhal. Bol si naozaj absolútne istý tým, čo sa predchádzajúcu noc odohralo?


  Mladík. Svetlá. Zrážka. Zasa to mal všetko pred očami. Ale čo ak? Čo ak…?


  François si prešiel rukou po tvári. „Ja… možno…“


  Nedokázal tú vetu ani dokončiť.


  Za recepčnou sa zjavil mladý zdravotník. „Bea, potrebuješ pomoc?“ Zastal a tiež si návštevníka nemocnice premeral. „Vy nie ste odtiaľto.“


  „Pýta sa na obeť nehody, ktorú sme včera údajne prijali.“


  „Akú obeť? Akej nehody?“ nechápal zdravotník.


  „Veď práve,“ pritakávala žena. „Nikoho sme v noci neprijali. Má vypité a najskôr je aj na drogách.“ Ani sa nesnažila hovoriť tichšie. „Asi by sme mali zavolať na policajnú stanicu, McKennovi ľudia sa oňho postarajú.“


  „Nie!“ zastavil ju François rázne.


  Táto situácia bola už beztak dosť bizarná. Posledné, čo mu chýbalo, bolo vysvetľovať ju policajtom.


  „To nebude potrebné. Asi som sa pomýlil.“


  Recepčná už vôbec nechápala. „Akože pomýlil? Ešte pred chvíľou ste mi tvrdili…“


  Než dopovedala, François cúvol, otočil sa a rýchlo vybehol von. Na parkovisku sa zastavil a snažil sa nabrať dych.


  Bolo to vôbec možné? Mohlo sa mu to len snívať? Ak áno, mal by jasať. Mal by byť rád, že môže pokračovať v ceste. Po ničom inom predsa ani netúžil.


  Pomaly sa vrátil za supermarket k autu. Sadol si za volant, no nenaštartoval. Roztrasenými prstami sa pohral s nasmerovaním spätného zrkadla tak, aby lepšie videl na zaschnutú škvrnu na zadnom sedadle. Krv. Musela to byť krv.


  Ak tam ostala krvavá škvrna, znamená to, že tam v noci ležal aj ten mladík.


  Ak ho však prijali v nemocnici, aký dôvod by mali na to, aby ho pred ním teraz zatajovali?


  Hoci sa jej ­chcel pôvodne za každú cenu vyhnúť, pochopil, že polícia je jeho jediné riešenie.

  Keď policajné auto zastalo pred uzavretou bránou, seržant Connor Hayes požiadal svoju kolegyňu, aby naňho počkala vnútri, zatiaľ čo on šiel vybaviť na vrátnicu vstup do areálu píly Beaumontovcov. Leah McKennová napriek tomu vyšla z auta.


  Leah mala dva­dsaťdva rokov, no cudzí ľudia jej hádali sotva osemnásť. Ani služobná bunda a odznak na opasku nedokázali celkom zakryť, ako mlado pôsobí. Bola nižšia, štíhla, s jemnou tvárou a tmavogaštanovými vlasmi, ktoré si zvyčajne len narýchlo stiahla gumičkou do nedbalého chvosta. Nelíčila sa, v službe jej to pripadalo zbytočné a mimo nej na to väčšinou nemala trpezlivosť. Najviac ju definoval pohľad – skúmavý a občas až nepríjemne prenikavý.


  Vzduch vonku bol chladný, vlhký, nasiaknutý vôňou ihličia, hliny a hlavne dreva mokrého po daždi. Leah sa na okamih zastavila a zhlboka sa nadýchla.


  Tá vôňa jej bola dôverne známa. Kedysi ju zbožňovala, lebo ju zakaždým prinavrátila do detstva. Do dní, keď s otcom trávila hodiny v horách obklopujúcich Redmare Lake, kde ju učil orientovať sa v lese, rozpoznať rôzne druhy rastlín a identifikovať zver podľa stôp, ktoré zanechávala. Predovšetkým sa však naučila láske k prírode.


  Posmutnela, keď si uvedomila, koľko rokov odvtedy ubehlo, a hlavne ako veľa sa za ten čas zmenilo. Potrebovala prejsť na iné myšlienky, a tak sa radšej sústredila na prítomnosť. Rozhliadla sa okolo seba. Všim­la si, že svahy, ktoré ju obklopovali z každej strany, sa strácajú v hmle. Z bielej masy vystupovali len tmavé špičky vysokých ihličnanov.


  Leah vedela, čo to znamená – čoskoro sa skončí jeseň a nastúpi zima.


  „Vravel som ti, že máš počkať v aute,“ pripomenul jej vracajúci sa Connor. „Prečo máš rozopnutú bundu? Zamrzneš!“


  Bol vyšší než ona, a keď pri nej zastal, prirodzene sa nad ňu naklonil, akoby jej už zasa ­chcel niečo vysvetľovať. Kvapky dažďa mu stmavili krátke svetlé vlasy a chlad na lícach zanechal červeň. Bradu mal pokrytú niekoľkodňovým strniskom, ktoré mu pridávalo pár rokov, no jeho jasné zelené oči sa na svet vždy šibalsky usmievali.


  „Nesprávaj sa ako môj otec,“ ohradila sa Leah. „Stačí, že ho musím počúvať na stanici aj doma.“


  „Neodsťahovala si sa náhodou?“


  Leah sa naňho zarazene zadívala. „Ako vieš?“


  Connor bezradne mykol plecami, akoby si uvedomil, že sa preriekol. „Tvoj otec.“


  „Čo presne ti povedal?“ Leah si rýchlo rozmyslela svoju poslednú otázku. „Radšej mi nič nehovor. Ne­­chcem to vedieť.“


  Keď sa nahnevala, hrbila sa a pôsobila ešte mladšie. Uvedomovala si to, a preto sa vedome okamžite narovnala. Connor si všimol jej reakciu, ale tentoraz bol dosť múdry na to, aby ju na ňu neupozornil.


  Bez toho, aby pokračovala v rozhovore, nastúpila do auta.


  Connor, na rozdiel od nej, nepovažoval tému za uzavretú. „Môžeš si to nechať pre seba? Ne­­chcel, aby si vedela, že sa mi sťažoval.“


  „Sťažoval?“ zopakovala Leah nespokojne. Zhlboka sa nadýchla. „Je to len medzi nami. Vlastne ma to nezaujíma. Sme na mieste činu, mali by sme sa sústreďovať na robotu.“


  Connor zvraštil čelo. „Na mieste činu? Hovoríš, akoby sme prišli vyšetrovať nejakú vraždu.“


  „Nahlásili nám vlámanie, čo je predsa trestný čin, tak­že hej, je to miesto činu,“ trvala na svojom Leah.


  Connor iba ticho krútil hlavou, keď znova naštartoval auto. Cez bránu vošli do rozsiahleho areálu. Píla Beaumontovcov sa rozprestierala za Redmare Lake a tvorila podstatnú časť severovýchodnej hranice mesta. Bola taká veľká, že sa medzi početnými halami, všade parkujúcimi kamiónmi a najmä vysokými stohmi zrezaných klád dalo pomerne ľahko stratiť. Mladej policajtke nepomáhal v sústredení ani hromadiaci sa hluk, ktorý prichádzal z každej strany, no v jej ušiach splynul do monotónneho burácania strojov a ostrých úderov dreva.


  „Vieš, kam presne ideme?“ spýtala sa Leah.


  Connor ukázal pred nich. „Posledný sklad pri východnom plote. Strážnik nás už čaká pred budovou.“


  Keď vystúpili z auta, pod nohami im zaškrípali piliny. Leah pocítila, že vzduch v areáli nie je zďaleka taký osviežujúci ako vonku. Bol ťažký od vlhkosti miešajúcej sa s pachom dreva a kovu.


  Pred skladom, kde zaparkovali, ich naozaj už netrpezlivo vyčkával muž v hrubej páperovej vetrovke s guľatým nosom, so špicatými ušami a s riedkymi fúzmi nad hornou perou.


  „Seržant Connor Hayes,“ predstavil sa Connor. „A toto je…“


  Muž mu skočil do reči. „Leah!“ vyslovil policajtkino meno s radosťou v hlase, akoby rozoznal známu tvár. „Hádam sa nemusíme tváriť, že sa nepoznáme.“


  Redmare Lake bolo malé, odľahlé mestečko ukryté v horách severozápadnej Kanady, kde sa poznal takmer každý s každým. Keď nie priamo, aspoň cez rodinu, kolegu alebo suseda. Leah však v tomto prípade skutočne nevedela, s kým má tú česť.


  Strážnik to vyčítal z jej váhavého pohľadu. „Doug, Doug Mercer. Jessicin otec.“


  Meno jeho dcéry v nej otvorilo spomienku, ktorú naschvál nechávala zabudnutú.


  Leah sa dlho vzdelávala doma. Mama ju učila pri kuchynskom stole podľa rozvrhu, ktorý bol prísnejší než v hociktorej škole. Najprv jej to vyhovovalo, no čím bola staršia, tým viac túžila po živote, aký vedú normálne deti. Po spolužiakoch, prestávkach, chodbách plných hluku a hlavne po kamarátkach, ktoré by neexistovali len v jej predstavách.


  Nakoniec si vybojovala, aby mohla ísť na strednú. Lenže škola nebola tým, čo si celé roky predstavovala. Nečakala tam na ňu sloboda ani veľké priateľstvá, skôr uvedomenie, že do cudzieho sveta prišla neskoro a bez návodu. Jessica patrila k dievčatám, ktoré jej najtvrdšie dávali najavo, že nie je ako ony.


  Leah na sebe ne­­chcela dať znať, čo s ňou robí zmienka o strednej škole, a tak sa radšej usmiala a ospravedlnila za svoju zábudlivosť. „Jessica, samozrejme. Prepáčte, pán Mercer.“


  „To nič. Ďakujem, že ste prišli tak rýchlo,“ poďakoval sa strážnik.


  „Niežeby sme boli na stanici zavalení,“ utrúsil Connor.


  „Prosím?“ Mercer sa na neho prekvapene pozrel.


  „Nevšímajte si ho.“ Leah sa postavila medzi nich. Vedela, že Connora obyčajné vlámanie nezaujíma. V Redmare Lake slúžil už takmer desať rokov a posledné štyri bol pravou rukou jej otca. Ona absolvovala policajné skúšky len pred niekoľkými mesiacmi a odkedy nastúpila do služby, v meste sa neudialo nič závratné. Toto bol jej prvý veľký, alebo skôr prvý akýkoľvek prípad. „Vy ste ráno volali, však?“


  Strážnik pritakal. „Hneď ako som prišiel do práce. Teda, pri obchôdzke som našiel poškodený zámok. Niekto ho vylomil.“ Ukázal na dvere skladu.


  „Vošli ste dnu?“ spýtala sa Leah.


  „Nie,“ pokrútil hlavou. „Len som skontroloval zvonku, či vnútri ešte niekto nie je. Ne­­chcel som nič pokaziť.“


  Connor uznanlivo prikyvoval. „Správne. Inak by ste kontaminovali miesto činu.“


  Leah zachytila iróniu v jeho hlase a venovala mu nahnevaný pohľad. „Viete ale, čo v tomto sklade držíte?“


  „Dokumenty. Staré záznamy o ťažbe, ale neviem presne, čo všetko. Podľa mňa nič, čo by malo nejakú hodnotu. Nechápem, kto by sa tam ­chcel vlámať. Zrejme vás iba oberám o čas, prepáčte mi to.“


  Leah sa ho snažila upokojiť. „Urobili ste dobre, že ste to nahlásili. Môžeme sa teraz pozrieť dnu?“


  Connor už siahal na dvere, keď ho Leah zastavila.


  „Rukavice!“ pripomenula mu ostro.


  Connor ju ignoroval a odchýlené dvere otvoril lakťom.


  V tej chvíli sa za nimi ozval motor. Obaja sa otočili a zbadali čierny Jeep, ktorý zastal vedľa policajného auta. Vystúpil z neho vysoký a upravený muž oblečený v dlhom, priľnavom kabáte.


  Čis­té čižmy, kožené rukavice a tmavý šál oviazaný okolo krku ho okamžite oddeľovali od ľudí, ktorí sa po areáli píly pohybovali v pracovných bundách a zablatených topánkach. Skutočne patril k tým, ktorí sa v Redmare Lake nemuseli nikomu predstavovať. Bol to Eliot Beaumont, prvorodený syn súčasného majiteľa píly Richarda Beaumonta.


  „Seržant Hayes a dcéra Colina McKennu,“ pozdravil ich.


  Leah zaškrípala zubami. Neznášala, keď ju niekto namiesto oslovenia menom označil za otcovu dcéru, stávalo sa jej to pomerne často. Pozrela sa na Connora, uškŕňal sa od ucha k uchu. Bodaj by nie, mladý Beaumont poznal nielen jeho meno a priezvisko, ale aj hodnosť.


  „Čomu vďačíme za túto výnimočnú návštevu?“ spýtal sa Eliot.


  Connor sa mierne vzpriamil. „Dostali sme hlásenie o vlámaní.“


  Beaumont ukázal na budovu za chrbtami policajtov. „Niekto sa vlámal do tohto skladu? Stavím sa, že bol riadne sklamaný, keď vnútri našiel iba archív. Mrzí ma, že ste kvôli tomu merali cestu.“


  „Práve naopak. Na to sme tu,“ povedal Connor.


  „Ešte sme nestihli nič spraviť. Práve sme sa chystali na obhliadku miesta činu,“ pripomenula mu Leah.


  „Je to naozaj nutné?“ spýtal sa Eliot Beaumont. „Vnútri určite nenašli nič hodnotné.“


  „Aj tak by sme to radi skontrolovali,“ tvrdila Leah. „Aby sme aspoň preverili, či niečo nezmizlo.“


  „Ak aj niečo vzali, nebude to chýbať ani nám. Väčšinu tých záznamov sme už aj digitalizovali. Ale poslúžte si, keď je to vaša povinnosť…“


  Obhliadka skladu netrvala dlho. Hoci vnútri panoval neporiadok, rozhádzané papiere a zhodený nábytok potvrdzovali, že sa dnu niekto vlámal. Eliot ich po zozbieraní roztrúsených dokumentov presviedčal, že nič nechýba.


  „Ako som vravel, strata času,“ opakoval, keď ich vyprevádzal k dverám.


  Leah, ktorá vyšla zo skladu ako posledná, sa pred vchodom ešte rozhliadala. „Máte predstavu, ako sa mohol páchateľ dostať do areálu? Myslela som si, že píla je celkom dobre strážená.“


  Beaumont uprel oči na Mercera, ktorý sa od jeho príchodu držal v úzadí. „Spoliehame sa na dva­dsaťštyrihodinovú službu, nie­ktoré časti sú chránené aj kamerami. Hlavne haly, kde držíme drahé stroje, a sklady s drevom.“


  „Mám na mysli, ako sa dostal cez hlavnú bránu.“ upresnila Leah.


  Eliot mykol plecom. „Netuším. Tiež by ma to zaujímalo.“


  Mercer zaváhal, než prehovoril. „V tejto časti je areál chránený len drôteným plotom.“


  „Tak­že ho mohol niekto prestrihnúť?“ dedukovala Leah. „Môžeme sa tu ešte porozhliadnuť?“


  Eliot mávol rukou. „Poslúžte si, ale ak sa nenahneváte, nebudem vám dlhšie robiť spoločnosť. Mám aj dôležitejšie povinnosti.“


  „Samozrejme,“ prikývol Connor chápavo. „Nebudeme vás zdržovať. Na stanici spíšeme zápisnicu a pošleme vám ju.“


  „Pošlete? Načo?“ nechápal Beaumont.


  „Pre poisťovňu,“ vysvetlil policajt.


  „Vďaka, seržant Hayes.“ Eliot mu podal ruku, jeho kolegyni len kývol. „Možno sa teda ešte vidíme. Zatiaľ pekný deň.“


  Leah sa obrátila na strážnika. „Pán Mercer, zaviedli by ste nás k tomu plotu?“


  Zamestnanec píly prikývol. „Samozrejme, nasledujte ma.“


  Keď sa im otočil chrbtom, Connor ju potiahol za bundu. „Fakt tu ­chceš ešte strácať čas? Je nedeľa…“


  „No a? My máme službu.“


  „Ale nedeľná služba má byť iná, pokojná… za odmenu.“


  Leah pokrútila hlavou a radšej ho ignorovala.


  Potešila sa, keď sa jej predpoklady potvrdili. V drôtenom plote objavili vystrihnutú dieru. Nielen to, smerom od nej ku skladu bolo rozryté blato posiate stopami topánok.


  „Super, môžeme už ísť?“ dobiedzal Connor, ktorý odmietol vkročiť do blata.


  Leah mu viac nevenovala pozornosť. Nasledovala rozmazané stopy, až kým nenašla jednu, ktorá bola hlbšia než ostatné. Vzor podrážky v nej zostal zachovaný tak zreteľne, až to pôsobilo neprirodzene.


  „Máš so sebou meter?“ zakričala na kolegu.


  „Načo?“ čudoval sa.


  „Našla som odtlačok topánky. Taký dobrý, že z neho vyčítam aj značku.“


  „A načo ti je meter?“


  „Aby som ju odmerala. Spoznáme aspoň veľkosť topánky páchateľa,“ vysvetľovala Leah.


  „Nekomplikuj to. Ni­kto od nás ne­­chce, aby sme rozbehli veľké vyšetrovanie.“


  Leah ho nepočúvala, lebo ona vyšetrovanie už rozbehla. Vytiahla mobil a spravila niekoľko fotiek. Potom k odtlačku priložila svoju ruku, aby mala aspoň nejakú mierku na porovnanie.


  Vtedy ju Connor začal súriť. „Musíme už ísť. Dostal som ďalšie hlásenie. Poď!“


  Leah sa konečne vrátila z blata na chodník.


  Kolega si znechutene obzrel jej zašpinené topánky. „Ako sa ­chceš dostať nazad na stanicu?“


  „Prosím?“ nechápala.


  Ukázal na ne prstom. „Takto ťa do svojho auta nepustím.“


  Leah sa zasmiala a tľapla ho po pleci. „To auto nie je tvoje, ale služobné. Aké hlásenie si dostal?“


  „Tvoj otec ­chce, aby sme sa zastavili po šišky u Betsy.“


  „Robíš si srandu?“


  „Ani náhodou,“ vyviedol ju Connor z omylu. „Poznáš ho. Treba to považovať za príkaz priameho nadriadeného.“


  Leah prevrátila oči. „Aspoň to máme cestou,“ skonštatovala a zrazu si uvedomila, že jej pozornosti ušiel ešte jeden detail.


  „Čo zasa stváraš?“ rozčuľoval sa Connor, keď sa vrátila nazad do blata.


  „Tie stopy!“ zajasala. „Pozeraj, idú len jedným smerom.“


  „No a?“


  „To znamená, že tadiaľto páchateľ do areálu len vnikol.“


  „A? Tak zvolil inú únikovú cestu,“ odvetil Connor prosto.


  Leah pokrútila hlavou. „Prečo by to robil, keď už plot na jednom mieste prestrihol?“


  „Stále nechápem, prečo ti na tom tak záleží. Ak odtiaľ okamžite nevylezieš, na stanicu sa fakt vraciaš po svojich.“


  „To by si mi nespravil. Šéfovu dcéru predsa ni­kdy nemôžeš nechať v štichu.“


  Connor si vzdychol. „Máš pravdu. Ale týmto si prišla o nárok na šišky.“


  Leah sa usmiala. Šišky ju vonkoncom nezaujímali. Nie, keď mala v rukách svoj prvý prípad. Začala sa tešiť na návrat do práce a na to, že svoje zistenia odprezentuje otcovi. Bola si istá, že aspoň on ju pochváli.

  Policajná stanica v Redmare Lake bola stará tehlová budova stojaca na hlavnej triede. Pamätala časy, keď mesto tvorilo len zopár ulíc a píla zaberala iba zlomok dnešného územia. Na prvý pohľad nepôsobila výnimočne. Bola skôr menšia, nenápadná, dokonca aj nápis POLÍCIA nad vchodom pred rokmi vybledol. Mala dve poschodia – na prízemí sa nachádzal malý recepčný pult, za ktorým mal postávať službukonajúci policajt, no často zostával prázdny. Vedľa bola čakáreň s niekoľkými plastovými stoličkami a za ňou sa tiahla dlhá, úzka chodba prepájajúca výsluchovú miestnosť, záchody a malú kuchynku, kde sa vždy našla prevarená káva. Na poschodí sa nachádzali kancelárie, teda niekoľko stolov natlačených do jednej väčšej miestnosti a jedna samostatná kancelária, patriaca šéfovi miestnej polície Colinovi McKennovi. Poschodie nad nimi zaberal archív a suterén pod budovou bol prispôsobený na zadržiavanie zatknutých osôb. V strede bol predelený kovovou mrežou, za ktorou sa nachádzala len drevená lavica, obité umývadlo a rovnako zanedbaná WC misa bez dosky. Našťastie, už mesiace tam ni­kto nestrávil noc.


  Dvojica policajtov po návrate z terénu zamierila rovno za šéfom. Leah vošla dnu ako prvá, Connor jej zdvorilo podržal dvere, hoci v jednej ruke niesol škatuľu so šiškami.


  V kancelárii vládlo ticho, Colin McKenna mal na nose okuliare a čítal noviny. Sivasté vlasy nosil uhladené dozadu, košeľu zapnutú až ku krku a tmavé oči upieral do papiera. Nebol vysoký, no držal sa vždy vzpriamene a na jeho zovňajšku bolo čosi prísne, takmer neústupné. Aj za obyčajným kancelárskym stolom vzbudzoval prirodzený rešpekt. Keď zdvihol hlavu, na okamih sa mu na tvári objavil výraz otca, ktorý sa potešil, že za ním prišla jeho dcéra, no zmizol rýchlejšie, než stihol jeden z nich čokoľvek povedať.


  Connor otvoril škatuľu a mierne ju naklonil, akoby sa snažil odprezentovať jej obsah. „Šéfe, dáte si šišku?“


  McKenna odmietol. „Teraz nie, možno neskôr. Pokojne mi ich tu nechaj.“


  Connor sa zháčil. ­Chcel sa podeliť o jednu šišku, nie o všetky, ale keď­že nebol šéfovi schopný odporovať, za­vrel škatuľu a položil ju na stôl.


  Šéf si všimol jeho sklamanie. „Trvalo vám to dlho. Medzitým mi vychladla káva a vieš, že bez tej mi šišky až tak nechutia.“


  „Šli sme predsa skontrolovať to hlásenie z píly Beaumontovcov,“ povedal Connor s náznakom protestu v hlase.


  McKenna si zložil okuliare. „A?“


  Uprel pohľad na Leah a ona pochopila, že ­chce, aby pokračovala. „Niekto sa vlámal do skladu v areáli. Prestrihol zadný plot a vylomil zámok.“


  „Niečo zmizlo?“ spýtal sa McKenna.


  Connor pokrútil hlavou. „Vraj nie, našli sme len rozhádzanú kanceláriu.“


  Leah sa narovnala. „Niekto tam niečo hľadal.“


  Jej otec nadvihol obočie. „Vieme, čo konkrétne?“


  Connor nespokojne zafunel. Ešte cestou na stanicu sa pokúšal kolegyňu presvedčiť, aby šéfovi odprezentovali jednotnú verziu, no Leah odmietala spolupracovať ako vždy a išla si svoje.


  „To je jedna z možných teórií. Podľa mňa to bol zrejme iba nejaký zúfalec, čo potreboval peniaze. Nasralo ho, že netrafil do čierneho, tak sa vybúril na hŕbe starých papierov.“


  Leah prekrížila ruky na hrudi. „Nemáme ani podozrivého. Ako vieš, o čo mu šlo?“


  Connor na ňu krátko zazrel. „Opakujem, nič nezmizlo, nedošlo k žiadnej závažnej škode. Pokojne to mohli byť aj nejaké decká, čo plnili vý­zvu.“


  „Vý­zvu?“ zopakovala Leah nespokojne.


  „Chodila si na strednú. Praktické žartíky. Ni­kdy si nespravila niečo, čím si musela dokázať, že patríš do partie?“


  Leah na neho nechápavo hľadela. Nie, ni­kdy neplnila vý­zvu. Ni­kdy nedostala ani šancu stať sa súčasťou partie.


  „Pardon, zabudol som, s kým mám tú česť.“ Connor nenápadným naklonením hlavy ukázal na jej otca, potom sa na ňu ešte nenápadnejšie uškrnul.


  „Čo tým ­chceš povedať?“ ohradila sa Leah.


  „Stačilo!“ zasiahol McKenna. „Máme vyjadrenie od ­Beaumontovcov?“


  „Na miesto sa dostavil mladý Eliot. Ale vraj to nechcú riešiť. Bude im stačiť zápisnica pre poisťovňu,“ odpovedal Connor pohotovo. „A ani tú si vyslovene nevypýtali, ja som sa ponúkol.“


  „Tak to vybav,“ rozhodol šéf.


  „Ale…“ ozvala sa Leah.


  Jej otec zdvihol ruku. „Connor, môžeš nám dať minútku?“


  V miestnosti nastalo krátke ticho.


  „Samozrejme,“ prikývol mladý seržant napokon. „Idem rovno spísať ten záznam.“


  Keď osameli, Leah sa okamžite pustila do otca. „Ide o trestný čin, nemôžeme to niekomu len tak nechať prejsť.“


  „Nedošlo k žiadnej veľkej škode a majitelia to navyše nechcú riešiť,“ opravil ju McKenna. „Netreba s tým strácať viac času, ako je nevyhnutné.“


  Leah nesúhlasila. „Aj tak nemám nič lepšie na robote.“


  McKenna sa jej slová rozhodol ignorovať. „Raňajkovala si?“


  Jeho dcéra prevrátila oči. „Oco! Vravela som ti, že v práci by sme sa mali rozprávať iba o robote. Si môj šéf, toto sem nepatrí.“


  „Aj ako tvoj nadriadený by som mal dbať o tvoje zdravie. Potrebujem predsa, aby si bola v službe v plnej sile. Zdá sa mi, že si nejako pochudla. Ješ poriadne?“


  „Presťahovala som sa pred týždňom, za ten čas som nestihla tak strašne schudnúť, aj keby som držala protestnú hladovku. A stravujem sa normálne. Som dospelá, dokážem sa o seba postarať.“


  „Vieš, aká je mama. Keď prídeš budúcu nedeľu na obed, bude mať pocit, že si podvyživená, a bude to len moja vina, lebo mám na teba dohliadnuť. Tak ťa prosím, daj si aspoň šišku.“


  Leah odmietla. „Šišky nie sú zdravé. Už vôbec nie na prázdny žalúdok.“


  „Ha!“ zastrájal sa jej otec okamžite. „Tak­že predsa si neraňajkovala! Ja som to vedel.“


  Než Leah stihla protestovať, Connor ich znova vyrušil.


  „Vravel som ti, aby si nám dal minútu,“ rozčúlil sa McKenna.


  „Pane, máme tu nejakého čudáka,“ oznámil mu Hayes.


  „Čudáka? Čo Campbell zasa ­chce?“


  Connor pokrútil hlavou. „Toto nie je Campbell. Tento nie je ani z Redmare. Vyzerá… ako bezdomovec. Tvrdí, že prišiel nahlásiť zmiznutú osobu.“


  McKenna razom vstal od stola a vyšiel z kancelárie, jeho podriadení ho nasledovali. Na prízemí ich čakal muž, ktorého ni­kdy predtým nevideli. Vlasy mal mastné a rozstrapatené, na sebe ufúľané rifle a pokrčenú košeľu a na tvári mu svietilo niekoľko čerstvých škrabancov. Leah sa zastavila zrakom na jeho čižmách, ktoré boli špinavé od zaschnutého blata.


  „Čo vás k nám privádza?“ spýtal sa ho McKenna.


  „Ako som už hovoril vášmu kolegovi, ­chcem nahlásiť nezvestnú osobu,“ odvetil muž s vý­zorom bezdomovca.


  „Meno?“ pokračoval McKenna v otázkach.


  „François Tremblay.“


  „Vek a kedy ste ho videli naposledy?“


  „Nie… teda… ja neviem,“ habkal François. „Tremblay som ja. Meno a vek nezvestnej osoby nepoznám. Bol to mladý chalan, ale myslím si, že plnoletý. Odhadom mohol mať asi dva­dsať rokov. A videl som ho… prvýkrát aj naposledy včera v noci. Teda, skôr dnes nadránom.“


  Šéf miestnej polície sa nechápavo zamračil. „Prečo potom na­hlasujete jeho zmiznutie, keď ste ho zjavne nepoznali? Pochádzal z Redmare Lake? Ak sa nemýlim, vy nie ste odtiaľto.“


  „Je to… komplikovaný príbeh. Zrazil som ho. Presnejšie… vbehol mi pod auto, dobrzdil som, ale skončil mi na kapote.“


  Všetci traja upierali na neznámeho muža prekvapené pohľady.


  „Vy ste ho nechali na mieste činu?“ ozvala sa zdesená Leah.


  „Nie, nie, nie,“ krútil François okamžite hlavou. „Viezol som ho do nemocnice. Dnes ráno som bol skontrolovať, ako na tom je, ale tvrdili mi, že v noci nikoho neprijali. Nechápem, prečo mi klamú. Ne­chcem nikoho z ničoho obviňovať. Neviem, o čo tu ide, ale ­chcem, aby ste to prešetrili.“


  „Čo konkrétne máme prešetriť?“ čudoval sa Connor.


  „Opakujem, zmiznutú osobu z miestnej nemocnice. Ten chalan bol zranený, vyzeralo to tak, že ho niekto dobil a prenasledoval,“ vravel François.


  „Videli ste ho?“ opýtal sa McKenna.


  „Toho, čo ho prenasledoval? Nie, ale počul som zvuky z lesa.“


  „Zvuky z lesa,“ zašomral Connor. „Aké nezvyčajné. Kde presne sa to stalo?“


  „Asi desať… nie, možno dva­dsať minút za mestom,“ rozpamätával sa François.


  „Máte na to nejakých svedkov?“ skúšal McKenna ďalej.


  „Svedkov? Nehody?“


  „Skôr niekoho, kto pracuje v nemocnici, kto od vás prevzal na príjme toho mladíka.“


  „Zdravotná sestra!“ zajasal François. „Prevzala ho sestrička. Bola to… žena vo veľkom kabáte. Fajčila cigaretu a…“


  „Viete ju opísať?“ spýtal sa McKenna.


  François stíchol. Nech sa akokoľvek snažil, nevedel si vybaviť jej tvár.


  Leah sa na neho skúmavo dívala, nedokázala z neho spustiť oči. „Na oblečení máte krv,“ ozvala sa zrazu.


  François váhavo prikývol. „Tá je jeho. Aj na zadnom sedadle auta po ňom zostala… škvrna. Možno keby ste z nej zobrali vzorku? Na DNA? Ja viem, že je to hlúposť. Ni­kto vám dnes neprišiel nahlásiť zmiznutú osobu? Jeho rodičia, možno frajerka?“


  Connor pokrútil hlavou. „Ste prvý.“


  Leah sa k mužovi naklonila bližšie. „Spomínali ste, že ho niekto zbil. Čo tie škrabance, čo máte na krku a na tvári? Tie vám tiež spôsobil on?“


  François sa dot­kol líca. „Ja… neviem. Možno sa mi to stalo počas nehody.“


  „Vraveli ste, že ste stihli dobrzdiť,“ pripomenula mu.


  „Možno ma do tváre udrela nejaká vetva. Okolo cesty boli samé prerastené ihličnany.“


  „Vyzerá to, že ste krvácali vy,“ podot­kol Connor.


  François na okamih onemel. „Nie. Určite nie. On stratil veľa krvi. Poďte sa pozrieť do môjho auta. Je možné, že im zomrel v nemocnici a ­chceli by to ututlať?“


  Policajti si vymenili spýtavé pohľady.


  Connor prešiel k dverám a chystal sa vyzrieť na ulicu. „Parkujete pred budovou?“


  François pokrútil hlavou. „Auto som nechal zaparkované pred potravinami. Na začiatku mesta.“


  „To je dosť ďaleko odtiaľto…“ skonštatoval šéf polície. „A vonku je príliš veľká zima na to, aby ste sa premávali hore-dole cez celé mesto bez vetrovky.“


  „Som z Montrealu, toto pre mňa nie je zima,“ tvrdil François.


  „Redmare Lake je severnejšie,“ namietal policajný šéf. „Máte vypité? Bez urážky, ale cítiť z vás alkohol.“


  François pokrútil hlavou. „Nie, len…“


  Vtedy McKenna pochopil. „Tak­že ste pili včera?“


  „Nie,“ zaklamal François. „Myslíte si, že si vymýšľam? Prečo by som to robil?“


  Connor mykol plecom. „Pre pozornosť?“


  McKenna vykročil pred neho. „Pozrite sa, pán…“


  „Tremblay,“ doplnil ho François.


  „Pán Tremblay,“ zopakoval policajt. „Bez mena, svedkov a akýchkoľvek dôkazov len veľmi ťažko začneme vyšetrovanie. Môžete nám na seba nechať číslo a ozveme sa vám, keď niekto, kto toho mladíka poznal, nahlási jeho zmiznutie. Odkiaľ ste?“


  „Pred chvíľou som to povedal. Z Montrealu.“


  „Montreal je na opačnom konci Kanady, ako ste sa ocitli v Redmare Lake?“


  „To je dlhý príbeh,“ odpovedal François vyhýbavo. „Tak­že mi nepomôžete? Možno keby ste sa šli spýtať do nemocnice, povedali by vám pravdu.“


  „Prepáčte, ale momentálne nemáme dôvod myslieť si, že niekto naozaj zmizol,“ definitívne odmietol jeho požiadavku policajný šéf.


  François konečne pochopil. Neverili mu. Považovali ho za blázna, ktorý si celú historku o nehode vykonštruoval. „Ja som ho naozaj zrazil,“ skúsil ešte naposledy.


  Connor mu podal zápisník a pero. „Sem vás poprosím to telefónne číslo, keby sme niečo potrebovali.“ Potom mu otvoril dvere. „Keby ste si spomenuli na niečo, čo by nám mohlo reálne pomôcť, viete, kde nás nájdete.“


  François ešte chvíľu zmeravene stál. Napokon pomaly prikývol a odišiel.


  Keď za ním Hayes za­vrel, McKenna pokrútil hlavou. „Tak toto je naozaj zaujímavý deň. Dúfam, že sme si všetko vyriešili a môžeme sa vrátiť k práci.“


  Leah najprv neodpovedala, až neskôr pochopila, že hľadí na ňu. „Práca, áno, ideme na to.“


  McKenna počkal, až sa Connor vytratil na poschodie, potom sa ešte raz obrátil k dcére. „Mama by sa potešila, keby si prišla na večeru.“


  „Dnes? Sme predsa dohodnutí na obede budúcu nedeľu.“


  „Písal som jej, že si pochudla. Už pripravuje tvoje obľúbené lazane.“


  Leah si vzdychla. Bolo jej jasné, že nemá na výber. „O siedmej?“


  Otec sa potešil. „Presne tak, pokús sa nemeškať.“


  Mladá policajtka sa ironicky usmiala. „Len ak ma šéf nezdrží dlhšie v práci.“


  McKenna to nepochopil a schuti sa rozosmial.


  Leah sa zdržiavala na policajnej recepcii, až kým ostatní neodišli. Keď osamela, rýchlo vykukla z budovy na ulicu, no neznámy muž, ktorého aj ona považovala tak trochu za blázna, už zmizol z dohľadu. Bolo jej jasné, že historka o nehode a o zbitom mladíkovi, ktorý sa vyparil z nemocnice bez vysvetlenia a bez toho, aby ho niekto iný videl, je nezmyselná, no predsa jej utkvel v pamäti. Nie pre jeho montrealský prízvuk, nie pre alkohol v dychu, ale pre drobnosť, ktorá by jej za iných okolností pripadala nepodstatná.

Keď sa za ním za­vreli dvere policajnej stanice, François sa po dvoch krokoch na okamih zastavil na chodníku, akoby zabudol, kam ­chce ísť. Chlad sa mu okamžite dral pod košeľu, no on ho spočiatku nevnímal. V hlave si prehrával scénu, ktorá sa pred chvíľou odohrala. Nemusel mať pred sebou ani zrkadlo, aby pochopil, ako vyzerá. Traja policajti, ktorí na neho hľadeli striedavo prekvapenými a pohoršenými pohľadmi, mu pomohli vytvoriť celkom slušný obraz o sebe – doškriabaná tvár, zaschnutá krv na rukáve, blato na čižmách a nemal sa ani kde osprchovať. Po včerajšku z neho stále tiahol alkohol. Samozrejme, že mu neverili bez dôkazov.

Čo si o ňom mohli myslieť? Že je klamár? Ožran? Alebo, ešte horšie, čis­tý blázon.


Tú vôňu poznal až príliš dôverne. Krv.

Keď si sadal za volant, vrhol pohľad na zadné sedadlo. Škvrna tam stále bola. Jediná skutočná pripomienka nočnej nehody.

Nie, nevymyslel som si to, presviedčal v duchu sám seba.


















Pokrútil hlavou.























„Prečo?“

